KOMISSION ASETUS (ETY) N:o 1308/77 annettu 17 päivänä kesäkuuta 1977 öljysiementen interventiota koskevista yksityiskohtaisista säännöistä annetun asetuksen N:o 282/67/ETY muuttamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon rasva-alan yhteisestä markkinajärjestelystä 22 päivänä syyskuuta 1966 annetun neuvoston asetuksen N:o 136/66/ETY(1), sellaisena kuin se on viimeksi muutettuna asetuksella (ETY) N:o 1707/73(2), ja erityisesti sen 26 artiklan 3 kohdan,
sekä katsoo, että
elintarvikealan tiedekomitea suosittelee rapsiöljystä antamassaan lausunnossa, että käytettäessä tätä öljyä elintarvikkeena olisi suosittava öljylaatuja, joiden erukahappopitoisuus on alhainen,
yhteisön tuottajien kannustamiseksi käyttämään kylvämisessä rapsinsiementen lajikkeita, joiden erukahappopitoisuus on alhainen, öljysiementen interventiota koskevista yksityiskohtaisista säännöistä annetun asetuksen N:o 282/67/ETY(3), sellaisena kuin se on viimeksi muutettuna asetuksella (ETY) N:o 3091/76(4), 3 artiklan 2 kohdassa rajoitetaan interventio rapsin- ja rypsinsiemeniin, joiden erukahapon enimmäispitoisuus on enintään 15 prosenttia,
tätä erukahapon enimmäispitoisuutta on alennettava edelleen; tämän vuoksi olisi muutettava edellä mainitut asetuksen N:o 282/67/ETY säännökset, ja
tässä asetuksessa säädetyt toimenpiteet ovat rasvojen hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen N:o 282/67/ETY 3 artiklan 2 kohdan ensimmäinen luetelmakohta seuraavasti:
"- rapsin- ja rypsinsiemeniin, joissa on enintään 2 prosenttia epäpuhtauksia ja joiden kosteuspitoisuus on enintään 9 prosenttia sekä joiden öljyn erukahappopitoisuus rasvafaasissa olevien rasvahappojen kokonaispitoisuudesta laskettuna on enintään 10 prosenttia."
2 artikla
Tämä asetus tulee voimaan 1 päivänä heinäkuuta 1977.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä kesäkuuta 1977.